《题召伯斗野亭》
宋代·孙觉

淮海无林邱，旷泽千里平。一渠闲防潴，物色故不清。

老僧喜穿筑，北户延朱甍。檐楯斗杓落，帘帏河汉倾。

平湖杳无涯，湛湛春波生。结缆嗟已晚，不见芙蓉城。

尚想紫芡盘，明珠出新烹。平生有微尚，一舟聊寄行。

遇胜辄偃蹇，霜须刷澄明。可待齿牙豁，归欤谢浮荣。

作者简介：（1028—1090）高邮人，字莘老。少从胡瑗学。仁宗皇祐元年进士。嘉祐中编校昭文馆书籍，授馆阁校勘。神宗即位，历右正言、知谏院、同修起居注、知审官院。熙宁中因反对青苗法，谪知广德军，历湖、庐等州，后召为太常少卿，改秘书少监。哲宗立，拜御史中丞。以疾提举舒州灵仙观。有文集、奏议、《易传》、《春秋经解》等。